Document ID: 32007R0129

NÕUKOGU MÄÄRUS (EÜ) nr 129/2007,
12. veebruar 2007,
millega nähakse ette tollimaksuvaba režiim teatavate farmatseutiliste toimeainete suhtes, mis kannavad Maailma Terviseorganisatsiooni antud rahvusvahelisi vabanimetusi (INN), ja valmis farmaatsiatoodete valmistamiseks kasutatavate kindlaksmääratud toodete suhtes ning millega muudetakse määruse (EMÜ) nr 2658/87 I lisa
EUROOPA LIIDU NÕUKOGU,
võttes arvesse Euroopa Ühenduse asutamislepingut, eriti selle artiklit 133,
võttes arvesse komisjoni ettepanekut,
ning arvestades järgmist:
(1)
Kaubandusläbirääkimiste Uruguay voorus jõudis ühendus mitmete riikidega kokkuleppele, et tollimaksust tuleks vabastada kaupade kirjeldamise ja kodeerimise harmoneeritud süsteemi (HS) gruppi 30 ning rubriikidesse 2936, 2937, 2939 ja 2941 kuuluvad farmaatsiatooted, samuti teatavad Maailma Terviseorganisatsiooni antud rahvusvahelist vabanimetust (INN) kandvad farmatseutilised toimeained, nende teatavad soolad, estrid ja hüdraadid ning teatavad vahetooted, mida kasutatakse valmistoodete valmistamiseks.
(2)
Arutelude protokollis esitatud tulemused kanti 1994. aasta üldise tolli- ja kaubanduskokkuleppe Marrakeši protokollile lisatud osavõtjate tariifiloeteludesse.
(3)
Sealsamas lepiti kokku, et arutelude protokollile alla kirjutanud Maailma Kaubandusorganisatsiooni liikmesriikide esindajad kohtuvad WTO kaubavahetuse nõukogu egiidi all tavapäraselt vähemalt iga kolme aasta järel, et vaadata üle tollimaksuvabade toodete loetelu ning lisada sinna konsensuse alusel uusi farmaatsiatooteid.
(4)
Kolme taolise ülevaatamise tulemusena jõuti järeldusele, et tollimaksust tuleks vabastada teatavad täiendavad INN-loetellu kuuluvad tooted ja valmis farmaatsiatoodete tootmiseks ja valmistamiseks kasutatavad vahetooted, et teatavad vahetooted tuleb kanda INN-loetellu ja et on vaja laiendada INN-ainete soolade, estrite ja hüdraatide nimetuste teatud ees- ja järelliidete loetelu.
(5)
Nõukogu 23. juuli 1987. aasta määrusega (EMÜ) nr 2658/87 tariifi- ja statistikanomenklatuuri ning ühise tollitariifistiku kohta (1) kehtestati kaupade kombineeritud nomenklatuur (“CN”) ja määrati kindlaks ühise tollitariifistiku kokkuleppelised tollimaksumäärad.
(6)
Seepärast tuleks määrust (EMÜ) nr 2658/87 vastavalt muuta,
ON VASTU VÕTNUD KÄESOLEVA MÄÄRUSE:
Artikkel 1
Alates 1. jaanuarist 2007 laiendab ühendus tollimaksuvaba režiimi I lisas loetletud INN-ainetele.
Artikkel 2
Alates 1. jaanuarist 2007 asendatakse II lisas sisalduva loeteluga ees- ja järelliidete loetelu, mille abil moodustatakse INN-ainete soolade, estrite ja hüdraatide nimetusi, mis on samuti tollimaksuvabad tingimusel, et nad liigitatakse samasse kuuekohalisse HS alamrubriiki kui vastavad INN-ained.
Artikkel 3
Alates 1. jaanuarist 2007 kuuluvad ühenduse tollimaksuvaba režiimi alla ka III lisas loetletud vahetooted, mida kasutatakse farmaatsiatoodete tootmiseks ja valmistamiseks.
Artikkel 4
Alates 1. jaanuarist 2007 ei kehti tollimaksuvabastus enam IV lisas loetletud vahetoodetele.
Artikkel 5
Määruse (EMÜ) nr 2658/87 I lisa kolmanda osa II jao lisasid 3, 4 ja 6 (tollimaksuvabastuse tingimustele vastavate raviainete loetelud) tuleb vastavalt muuta.
Artikkel 6
Käesolev määrus jõustub järgmisel päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 12. veebruar 2007

Labels: 0
3
15